AaB&#39;erne har øjnene rettet mod kampene i SAS Ligaen og ikke i så høj grad på de internationale kampe i Champions League.

Med søndagens 2-1-sejr i Haderslev over Sønderjyske beviste AaB, at holdet både kan klare europæiske midtugekampe og samtidig fokusere på opgaverne i SAS Ligaen. Men det får dog ikke AaB til at tage lettere på kampene i SAS Ligaen for at prioritere Champions League-kampene op. For ifølge AaB'erne selv er det den hjemlige liga, der er vigtigst. - SAS Ligaen har førsteprioritet. Kampene i Europa er bare bonus, for hvis vi ikke gør det godt herhjemme, er der jo ikke noget, der hedder Europa i næste sæson, sagde Martin Pedersen efter kampen. Og venstre backen blev bakket op af sin internationalt rutinerede træner, Bruce Rioch. - Vi fokuserer ikke kun på Champions League. Som fodboldspiller skal man kunne indstille sig på enhver kamp. Ligegyldigt om modstanderen hedder Manchester United eller Sønderjyske. I dag var en god lektie, for hvis vi spiller, som vi spillede i anden halvleg, så vinder vi ingen kampe i Europa, sagde Rioch. /ritzau/